**ELŐTERJESZTÉS**

**Körmend Város Önkormányzata Képviselő-testülete 2021. szeptember 2-i ülésére**

**Tárgy**: elővásárlási jog alapítása

Tisztelt Képviselő-testület!

A Képviselő-testület döntött arról, hogy a városi piacok működtetését egy erre létrehozott gazdasági társaságon, a Körmendi Városi Piac és Vásárcsarnok Korlátolt Felelősségű Társaságon keresztül üzemelteti.

A bérleti szerződés előkészítésekor a Körmendi Városi Piac és Vásárcsarnok Korlátolt Felelősségű Társaság jelezte, hogy szeretné, ha a piacépületek tekintetében részére elővásárlási jog kerülne alapításra. Az elővásárlási jog alapján, ha az Önkormányzata valaha értékesíteni kívánná a piacépületeket, akkor a harmadik személytől érkező vételi ajánlatot teljes terjedelemben közölni kell az elővásárlási jog jogosultjával, aki, ha elfogadja a vételi ajánlatban foglaltakat magára nézve kötelezőnek, abban az esetben vele jön létre az adásvételi szerződés.

A Kft-ben az Önkormányzatnak 50%-os tulajdonosi részesedése van, így mindkét tulajdonos egybehangzó akarata esetén lehet az elővásárlási jogot gyakorolni, ha annak oka előállna.

Kérem a Testületet, döntsön a határozati javaslat felől.

**HATÁROZATI JAVASLAT**

Körmend Város Önkormányzata Képviselő-testülete jóváhagyja azt, hogy Körmend Város Önkormányzata a körmendi 44/11 és 44/14 hrsz-ú ingatlanokra a Körmendi Városi Piac és Vásárcsarnok Korlátolt Felelősségű Társaság (9900 Körmend, Bástya utca 25/B) javára elővásárlási jogot alapítson, azzal, hogy az elővásárlási jog csak addig illeti meg a Körmendi Városi Piac és Vásárcsarnok Korlátolt Felelősségű Társaságot, amíg az érvényes bérleti szerződéssel rendelkezik a fenti ingatlanokat érintően.

Körmend, 2021. 08. 17.

**Bebes István**

**polgármester**